b'\n_START_ARTICLE_\nNicole Kidman\n_START_SECTION_\nKarjeros prad\xc5\xbeia\n_START_PARAGRAPH_\nNicole Kidman gim\xc4\x97 1967\xc2\xa0m. bir\xc5\xbeelio 20 d. Honolulu, JAV Havaj\xc5\xb3 valstijos sostin\xc4\x97je. Jos t\xc4\x97vai\xc2\xa0\xe2\x80\x93 Antony David Kidman ir Janelle Ann Glenny Kidman\xc2\xa0\xe2\x80\x93 buvo kil\xc4\x99 i\xc5\xa1 Australijos. Kur\xc4\xaf laik\xc4\x85 Nicole t\xc4\x97vas\xc2\xa0\xe2\x80\x93 psichologas ir biochemikas dirbo Va\xc5\xa1ingtono tyrim\xc5\xb3 centre, kur tyrin\xc4\x97jo v\xc4\x97\xc5\xbeio l\xc4\x85steli\xc5\xb3 vystym\xc4\x85si. Kai Nicole sukako 4 metai, t\xc4\x97vai gr\xc4\xaf\xc5\xbeo \xc4\xaf Australij\xc4\x85, kur jos t\xc4\x97vas gavo darbo viet\xc4\x85 Technikos universitete._NEWLINE_Nuo ketveri\xc5\xb3 met\xc5\xb3 Nicole prad\xc4\x97jo lankyti baleto pamokas. Pirmoji pa\xc5\xbeintis su vaidyba buvo, kai Nicole sukako \xc5\xa1e\xc5\xa1eri metai ir ji suvaidino av\xc4\xaf mokyklos teatro trup\xc4\x97je. Ji taip buvo susi\xc5\xbeav\xc4\x97jusi menu ir baletu, kad t\xc4\x97vai j\xc4\x85 nuved\xc4\x97 \xc4\xaf Jaunimo teatr\xc4\x85, o v\xc4\x97liau \xc4\xaf Philip Street Theatre, kur b\xc5\xabsimoji aktor\xc4\x97 mok\xc4\x97si vokalo ir teatro meno. Ta\xc4\x8diau po kurio laiko Nicole teko atsisakyti mokslo: jos motina susirgo kr\xc5\xabties v\xc4\x97\xc5\xbeiu ir mergaitei teko slaugyti sergan\xc4\x8di\xc4\x85 motin\xc4\x85._NEWLINE_B\xc5\xabdama 14 met\xc5\xb3 ir dalyvaudama bikinio mad\xc5\xb3 demonstravimo modeli\xc5\xb3 atrankoje ji susipa\xc5\xbeino su kita b\xc5\xabsima aktore Naomi Watts, kuri v\xc4\x97liau tapo viena geriausi\xc5\xb3 Nicole draugi\xc5\xb3._NEWLINE_Pirmasis Nicole pasirodymas ekrane buvo muzikiniame dainininko Pat Wilson vaizdo klipe 1983 metais. Tuo metu b\xc5\xabsimajai aktorei buvo 15 met\xc5\xb3. Tais pa\xc4\x8diais metais Nicole prad\xc4\x97jo vaidinti televizijoje ir kine\xc2\xa0\xe2\x80\x93 jos pirmasis vaidmuo buvo seriale \xe2\x80\x9eFive Mile Creek\xe2\x80\x9c ir keturiuose filmuose, i\xc5\xa1 kuri\xc5\xb3 pamin\xc4\x97tini \xe2\x80\x9eBMX banditai\xe2\x80\x9c ir \xe2\x80\x9eBush Christmas\xe2\x80\x9c._NEWLINE_1980\xc2\xa0m. Nicole daugiausiai vaidino australieti\xc5\xa1kuose televizijos ir kino filmuose, i\xc5\xa1 kuri\xc5\xb3 labiausiai \xc5\xbeinomas miniserialas \xe2\x80\x9eBankokas Hiltonas\xe2\x80\x9c apie austral\xc5\xb3 turist\xc4\x99, nuteist\xc4\x85 mirties nuosprend\xc5\xbeiu Tailande. \xc5\xa0is serialas atkreip\xc4\x97 ne tik \xc5\xbei\xc5\xabrov\xc5\xb3, bet ir kritik\xc5\xb3, prodiuseri\xc5\xb3, re\xc5\xbeisieri\xc5\xb3 d\xc4\x97mes\xc4\xaf \xc4\xaf jaun\xc4\x85j\xc4\x85 aktor\xc4\x99. 1989\xc2\xa0m. Nicole Kidman suvaidino trileryje \xe2\x80\x9eMirtina tyla\xe2\x80\x9c (Dead Calm), finansuotame kompanijos \xe2\x80\x9eWarner Bros.\xe2\x80\x9c. Tai buvo pirmasis aktor\xc4\x97s \xc5\xbeingsnis \xc4\xaf Holivud\xc4\x85.\n_START_SECTION_\nPrad\xc5\xbeia Holivude\n_START_PARAGRAPH_\nPo s\xc4\x97km\xc4\x97s filme \xe2\x80\x9eMirtina tyla\xe2\x80\x9c Nicole Kidman buvo pakviesta \xc4\xaf Holivud\xc4\x85, kur gavo vaidmen\xc4\xaf filme \xe2\x80\x9eGriaustinio dienos\xe2\x80\x9c (Days of Thunder). Filmavimo metu Nicole susipa\xc5\xbeino su kitu \xc5\xbeymiu aktoriumi Tomu Kruzu, pa\xc5\xbeintis netrukus peraugo \xc4\xaf roman\xc4\x85, o 1990\xc2\xa0m. gruod\xc5\xbeio 24 d.\xc2\xa0\xe2\x80\x93 \xc4\xaf santuok\xc4\x85. D\xc4\x97l Nicole Tomas Kruzas paliko savo pirm\xc4\x85j\xc4\x85 \xc5\xbemon\xc4\x85, taip pat aktor\xc4\x99 Mimi Rogers. Pora kartu nusifilmavo dviejuose projektuose: dramoje \xe2\x80\x9eTolimas kra\xc5\xa1tas\xe2\x80\x9c (Far and Away, 1992\xc2\xa0m.) ir Stanley Kubrick re\xc5\xbeisuotame filme \xe2\x80\x9ePla\xc4\x8diai u\xc5\xbemerktos akys\xe2\x80\x9c (Eyes Wide Shut, 1999). Netrukus po pastarojo filmo Nicole ir Tomas i\xc5\xa1siskyr\xc4\x97._NEWLINE_1990\xc2\xa0m. pabaigoje Nicole Kidman suvaidino keliuose filmuose, susilaukusiuose gero \xc4\xafvertinimo pasaulio kino teatruose\xc2\xa0\xe2\x80\x93 \xe2\x80\x9eTaikdarys\xe2\x80\x9c (The Peacemaker, 1997\xc2\xa0m.) kartu su George Clooney, komedijoje-trileryje \xe2\x80\x9ePraktin\xc4\x97 magija\xe2\x80\x9c (Practical Magic, 1998\xc2\xa0m.) kartu su Sandra Bullock ir kt.\n_START_SECTION_\nPripa\xc5\xbeinimo laikotarpis\n_START_PARAGRAPH_\nL\xc5\xab\xc5\xbeis Nicole Kidman k\xc5\xabrybin\xc4\x97je veikloje \xc4\xafvyko 2001\xc2\xa0m., kai baig\xc4\x97si ilgai truk\xc4\x99s skyryb\xc5\xb3 su Tomu Kruzu procesas ir tais pa\xc4\x8diais metais ekranuose pasirod\xc4\x97 Baz Luhrmann filmas \xe2\x80\x9eMulen Ru\xc5\xbeas\xe2\x80\x9c. \xc5\xa0iame miuzikle Nicole Kidman atliko pagrindin\xc4\xaf Satin vaidmen\xc4\xaf, jos partneris filme buvo Ewan McGregor. Savo muzikines partijas tiek Nicole Kidman, tiek Ewan McGregor atliko savaranki\xc5\xa1kai, o Nicole vaidyba ypa\xc4\x8d gerai buvo \xc4\xafvertinta kritik\xc5\xb3\xc2\xa0\xe2\x80\x93 d\xc4\x97l \xc5\xa1io vaidmens ji buvo nominuota Oskarui._NEWLINE_Kitas svarbus Nicole Kidman vaidmuo buvo re\xc5\xbeisieriaus Alejandro Amen\xc3\xa1bar filme \xe2\x80\x9eKiti\xe2\x80\x9c, kuriame ji atliko Grace Stewart vaidmen\xc4\xaf. \xc5\xa0is vaidmuo galutinai sutvirtino Nicole Kidman, kaip kino \xc5\xbevaig\xc5\xbed\xc4\x97s, \xc4\xafvaizd\xc4\xaf, nes filmas buvo puikiai \xc4\xafvertintas tiek \xc5\xbei\xc5\xabrov\xc5\xb3, tiek kritik\xc5\xb3. Filmas u\xc5\xbedirbo daugiau kaip 200 mln. JAV doleri\xc5\xb3, kai jo biud\xc5\xbeetas tebuvo 17 mln. JAV doleri\xc5\xb3. U\xc5\xbe \xc5\xa1\xc4\xaf vaidmen\xc4\xaf aktor\xc4\x97 taip pat buvo nominuota Auksinio gaublio apdovanojimui._NEWLINE_2001\xc2\xa0m. Nicole Kidman \xc4\x97m\xc4\x97si labai sunkaus vaidmens filme \xe2\x80\x9eValandos\xe2\x80\x9c, kuriame suvaidino ra\xc5\xa1ytoj\xc4\x85 Virginia Woolf. U\xc5\xbe \xc5\xa1\xc4\xaf vaidmen\xc4\xaf aktor\xc4\x97 buvo apdovanota Sidabriniu lokiu (Berlyno film\xc5\xb3 festivalis), BAFTA, Auksiniu gaubliu ir Oskaru._NEWLINE_2003\xc2\xa0m. taip pat buvo s\xc4\x97kmingi aktorei. Ji suvaidino pagrindin\xc4\xaf vaidmen\xc4\xaf re\xc5\xbeisieriaus Lars von Trier filme \xe2\x80\x9eDogvilis\xe2\x80\x9c, \xc5\xa1is filmas taip pat buvo s\xc4\x97kmingas Nicole karjeroje. Tais pa\xc4\x8diais metais Nicole Kidman suvaidino pagrindin\xc4\xaf vaidmen\xc4\xaf filme \xe2\x80\x9eSuter\xc5\xa1ta garb\xc4\x97\xe2\x80\x9c (The Human Stain) kartu su Anthony Hopkins, kiek v\xc4\x97liau ekranuose pasirod\xc4\x97 kino juosta \xe2\x80\x9e\xc5\xa0altasis kalnas\xe2\x80\x9c (Cold Mountain), kuriame Nicole vaidino kartu su Ren\xc3\xa9e Zellweger ir Jude Law._NEWLINE_V\xc4\x97lesni filmai, kuriuose vaidino Nicole Kidman, nebuvo tokie populiar\xc5\xabs ir s\xc4\x97kmingi kaip ankstesnieji. Tai filmai \xe2\x80\x9eStepfordo moterys\xe2\x80\x9c (The Stepford Wives, 2004\xc2\xa0m.), \xe2\x80\x9eMano \xc5\xbemona\xc2\xa0\xe2\x80\x93 ragana\xe2\x80\x9c (Bewitched, 2005\xc2\xa0m., u\xc5\xbe \xc5\xa1\xc4\xaf vaidmen\xc4\xaf ji gavo Auksin\xc4\x97s aviet\xc4\x97s \xc4\xafvertinim\xc4\x85), \xe2\x80\x9eVert\xc4\x97ja\xe2\x80\x9c (The Interpreter, 2005\xc2\xa0m.)._NEWLINE_Ypatingo (kontroversi\xc5\xa1ko) d\xc4\x97mesio susilauk\xc4\x97 filmas \xe2\x80\x9eGimimas\xe2\x80\x9c (2004), kuris, dar nei\xc5\xa1\xc4\x97j\xc4\x99s \xc4\xaf ekranus Venecijos film\xc5\xb3 festivalyje, suk\xc4\x97l\xc4\x97 skandal\xc4\x85: spaudoje pasirod\xc4\x97 u\xc5\xbeuomin\xc5\xb3 apie filmo siu\xc5\xbeet\xc4\x85, neva, filmo heroj\xc4\x97 mylisi su de\xc5\xa1imtme\xc4\x8diu berniuku, tod\xc4\x97l film\xc4\x85 i\xc5\xa1 anksto apkaltino pedofilija, o filmas JAV kino teatruose taip ir nepasirod\xc4\x97. U\xc5\xbe Anos, i\xc5\xa1gyvenan\xc4\x8dios sutuoktinio mirt\xc4\xaf ir tapusios de\xc5\xa1imtme\xc4\x8dio berniuko aferos auka, vaidmen\xc4\xaf \xc5\xa1iame filme Nicole Kidman buvo nominuota Auksinio gaublio apdovanojimui. \xc5\xa0i kino juosta padeng\xc4\x97 visas filmavimo i\xc5\xa1laidas ir buvo ypa\xc4\x8d populiari Europoje.\n_START_SECTION_\nTolimesn\xc4\x97 karjera\n_START_PARAGRAPH_\n2006\xc2\xa0m. ruden\xc4\xaf Nicole Kidman nusifilmavo filme \xe2\x80\x9eLinksmos p\xc4\x97dut\xc4\x97s\xe2\x80\x9c (Happy Feet), taip pat baig\xc4\x97 filmavim\xc4\x85si filme \xe2\x80\x9eInvazija\xe2\x80\x9c._NEWLINE_2007\xc2\xa0m. suvaidino filmuose \xe2\x80\x9eMargo vestuv\xc4\x97se\xe2\x80\x9c (Margot at the Wedding) ir \xe2\x80\x9eAuksinis kompasas\xe2\x80\x9c (The Golden Compass)._NEWLINE_Nicole Kidman taip pat dalyvavo \xe2\x80\x9eChanel\xe2\x80\x9c reklamoje ir reklamavo Chanel Nr. 5 kvepalus, ta\xc4\x8diau nuo 2008\xc2\xa0m. gegu\xc5\xbe\xc4\x97s 7 d. j\xc4\x85 pakeit\xc4\x97 kita aktor\xc4\x97 Audrey Tautou.\n_START_SECTION_\nAsmeninis gyvenimas\n_START_PARAGRAPH_\nSavo pirm\xc4\x85j\xc4\xaf vyr\xc4\x85 sutiko kino juostos \xe2\x80\x9eGriaustinio dienos\xe2\x80\x9c (Days of Thunder) filmavimo metu\xc2\xa0\xe2\x80\x93 tai buvo kino aktorius Tom Cruise, su kuriuo i\xc5\xa1siskyr\xc4\x97 2001\xc2\xa0m._NEWLINE_Kur\xc4\xaf laik\xc4\x85 Nicole Kidman susitikin\xc4\x97jo su dainininku Lenny Kravitz, o 2005\xc2\xa0m. sutiko austral\xc5\xb3 daininink\xc4\x85 Keith Urban, su kuriuo susituok\xc4\x97 2006\xc2\xa0m. bir\xc5\xbeelio 25 d. Sidn\xc4\x97juje (Australija). 2008\xc2\xa0m. sausio m\xc4\x97n. buvo patvirtinta, kad aktor\xc4\x97 laukiasi savo pirmagimio. 2008\xc2\xa0m. liepos 7 d. aktorei gim\xc4\x97 dukt\xc4\x97, kuri\xc4\x85 pavadino Sunday Rose Kidman Urban._NEWLINE_Aktor\xc4\x97 u\xc5\xbesiima ir visuomenine veikla: dalyvauja draugijose, kuri\xc5\xb3 pagrindin\xc4\x97 veikla\xc2\xa0\xe2\x80\x93 kova su kr\xc5\xabties v\xc4\x97\xc5\xbeiu ir beglobi\xc5\xb3 vaik\xc5\xb3 prie\xc5\xbei\xc5\xabra.'